അഴീക്കോട് മള്ട്ടിപ്പര്പസ് സൈക്ലോണ് ദുരിതാശ്വാസ അഭയകേന്ദ്രം തുറക്കുന്നു കൊടുങ്ങല്ലൂര്: തീരദേശവാസികള്ക്കായി ജില്ലയിലെ ആദ്യത്തെ മള്ട്ടിപ്പര്പസ് സൈക്ലോണ് ദുരിതാശ്വാസ അഭയകേന്ദ്രം അഴീക്കോട് തുറക്കുന്നു. മൂന്നരക്കോടി രൂപ ചെലവഴിച്ച് എറിയാട് പഞ്ചായത്തില് അഴീക്കോട് വില്ലേജ് ഓഫീസിന്റെ ഇരുപത് സെന്റ് സ്ഥലത്താണ് സൈക്ലോണ് ഷെല്ട്ടര് ഹോം നിര്മിച്ചിരിക്കുന്നത്. പ്രകൃതി ദുരന്തങ്ങളില് പ്രതിസന്ധിയിലാകുന്ന ജനങ്ങള്ക്ക് താമസിക്കാനുള്ള താത്കാലിക സംവിധാനമാണിത്. ലോകബാങ്കിന്റെ സഹായത്തോടെ സര്ക്കാരിന്റെ ദുരന്തനിവാരണ പ്രവര്ത്തനങ്ങളുടെ ഭാഗമായി നിര്മ്മിച്ച കെട്ടിടം മുഖ്യമന്ത്രിയുടെ നൂറ്ദിന പരിപാടിയില് ഉള്പ്പെടുത്തി ഉദ്ഘാടനം ചെയ്യും. അടിക്കടിയുണ്ടാകുന്ന ചുഴലിക്കാറ്റ്, കടലേറ്റം, പ്രളയം എന്നിവയില് നിന്ന് തീരദേശവാസികളെ എത്രയും വേഗം സുരക്ഷിത സ്ഥാനത്ത് എത്തിക്കുക എന്ന ലക്ഷ്യം മുന്നിറുത്തിയാണ് ജില്ലയിലെ ആദ്യ സൈക്ലോണ് ദുരിതാശ്വാസ കേന്ദ്രം ഒരുങ്ങുക. 700 മുതല് 1,000 പേര്ക്ക് വരെ ഇവിടെ താമസിക്കാം. 7,500 ചതുരശ്ര അടിയിലായി മൂന്ന് നിലകളിലായി നിര്മിച്ച കെട്ടിടത്തിന്റെ എല്ലാ നിലകളിലും സ്ത്രീകള്ക്കും പുരുഷന്മാര്ക്കും ഭിന്നശേഷിക്കാര്ക്കും പ്രത്യേക താമസ സൗകര്യങ്ങള്, ശുചിമുറികള്, പൊതു അടുക്കള, ജനറേറ്ററുകള് എന്നിവയുണ്ട്. ഫര്ണിച്ചറുകളും അടുക്കള ഉപകരണങ്ങളും സര്ക്കാര് ഏജന്സികള് വഴി ഉടന് ലഭ്യമാക്കും. ഇരുപത് ലക്ഷം ഇതിനായി അനുവദിച്ചിട്ടുണ്ട്. ഒന്നര വര്ഷം മുമ്ബാണ് നിര്മ്മാണം ആരംഭിച്ചത്. സംസ്ഥാനത്തെ ഒമ്ബത് ജില്ലകളിലായി പതിനാല് ഇടങ്ങളിലാണ് അഭയ കേന്ദ്രങ്ങള് സ്ഥാപിക്കുന്നത്. തദ്ദേശ സ്വയംഭരണ സ്ഥാപനങ്ങളുടെ കീഴിലുള്ള ഷെല്റ്റര് മാനേജ്മെന്റ് കമ്മിറ്റിയാണ് കേന്ദ്രത്തിന്റെ പ്രവര്ത്തനങ്ങളെ നിയന്ത്രിക്കുക.